RESOLUCIÓN do 15 de outubro de 2007 pola que se fixan os criterios de adquisición dos terreos para as etapas 3ª (fase B), 4ª, 5ª e 6ª do solo residencial de San Paio de Navia.
INSTITUTO GALEGO DA VIVENDA E SOLO — III. OUTRAS DISPOSICIÓNS — 23/10/2007

Visto o expediente relativo á creación de solo residencial en Vigo incluído no Plan parcial de San Paio de Navia, etapas 3ª (fase B), 4ª, 5ª e 6ª.
Segundo o artigo 4 alínea f) da Lei 3/1988, do 27 de abril, de creación do Instituto Galego da Vivenda e Solo establécese que é función deste a adquisición de solo por calquera título, incluso por expropiación forzosa dos terreos destinados á formación de reservas de solo, preparación de soares, dotacións equipamento, fomento da vivenda ou calquera outra finalidade análoga de carácter urbanístico, así como para construír reservas de terreos para o desenvolvemento e xestión da política de vivenda.
Criterios que rexerán na adquisición dos terreos para a creación do solo residencial en Vigo incluído no Plan parcial de San Paio de Navia, etapas 3ª (fase B), 4ª, 5ª e 6ª.
I. Adquisición voluntaria.
A) Criterios a seguir para a compravenda:
a) Os terreos incluídos no ámbito da actuación valoraranse a 113,51 /m2 de solo, conforme os informes técnicos.
b) Os cultivos indemnizaranse de conformidade cos valores do mercado.
c) Os acordos que Xestur-Pontevedra acade cos propietarios das parcelas referidas aos elementos indemnizables situados nelas, distintos do terreo (colleitas pendentes, arboredo, pozos, dereitos reais, edificacións), deberán contar coa conformidade do IGVS.
Así mesmo, os acordos que Xestur-Pontevedra acade cos propietarios das edificacións existentes no ámbito da actuación, referidos a elas, deberán contar coa autorización expresa do IGVS.
B) Criterios a seguir para a permuta:
Os criterios a seguir para a adquisición de solo mediante permuta no solo residencial someteranse ás seguintes condicións:
a) Permuta de 0,57 m2 de edificabilidade por m2 de solo achegado.
O 0,57 m2/m2 ten carácter fixo sen que poida diminuírse por un aumento nos gastos de xestión, execución ou financiamento das obras.
b) A contraprestación monetaria da edificabilidade permutada é de 197,97 /m2 de solo.
c) A permuta realizarase pola edificabilidade sinalada en función da que corresponda no Plan parcial ao sector en relación coa superficie da parcela que achega e destinarase a autopromoción.
Permitirase a acumulación por compra para alcanzar a edificabilidade mínima para a autopromoción ou para cooperativas de vivenda, logo de autorización do IGVS, segundo o establece o Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
A contraprestación monetaria da edificabilidade permutada corresponde a 197,97 /m2.
d) Os permutantes adquirentes deberán reunir os requisitos necesarios para ser adxudicatarios-autopromotores de vivenda protexida.
No suposto de que os propietarios-permutantes non cumpran os requisitos establecidos no decreto citado anteriormente, permitirase a transmisión da edificabilidade, por unha soa vez, ás persoas que reúnan os devanditos requisitos, logo de autorización do IGVS que revisará o cumprimento destes últimos nos novos adquirentes, e polo prezo estipulado de 197,97 /m2. Excepcionalmente, poderá permutarse edificabilidade a aqueles propietarios que dispoñan dunha superficie en cada fase, que lles permita levar a cabo a edificación de unidades construtivas independentes nesa fase.
En todo caso, as vivendas resultantes serán cualificadas e adxudicadas nos termos establecidos na normativa vixente, especialmente pola reguladora do rexistro de demandantes, con reserva das permutas previas admitidas na citada normativa.
e) Dentro de cada fase terán preferencia os permutantes aos que corresponda unha edificabilidade que acade o 90% das parcelas resultantes da ordenación.
O resto da edificabilidade necesaria para completar o 100% poderá ser adquirida o IGVS a razón de 197,97 /m2.
En caso de concorrencia, adxudicarase ao que achegue maior porcentaxe de edificabilidade.
f) A permuta de edificabilidade farase efectiva en escritura pública e poderá materializarse a partir do momento da aprobación definitiva do estudo de detalle.
g) As parcelas iniciais inferiores a 300 m2 non poderán ser obxecto de permuta agás que a súa superficie se acumule a outra situada dentro do ámbito delimitado.
h) Aquelas parcelas que resulten afectadas parcialmente pola delimitación poderán achegarse para os efectos de permuta na totalidade da súa superficie, sempre que exista edificabilidade dispoñible dentro do ámbito delimitado nesta resolución.
i) Soamente poderán permutar aquelas parcelas incluídas dentro do ámbito delimitado correspondente ás etapas 3ª (fase B), 4ª, 5ª e 6ª que fosen adquiridas antes do 1 de xuño de 2007.
Quedan excluídas as adquisicións ou opcións de compra posteriores a esa data.
O anterior deberá estar acreditado en documento notarial.
j) A constitución da permuta formalizarase en escritura pública.
Nesta escritura farase constar expresamente:
-Que toda transmisión require autorización do IGVS.
-Deberá solicitar licenza de edificación no prazo de 4 meses desde a data da escritura de materialización da permuta.
-Deberá iniciar a construción no prazo de 3 contado desde a obtención da licenza municipal e finalizala nos prazos establecidos nas licenzas ou, no seu defecto, nos legalmente establecidos. Os proxectos de edificación e a súa posterior execución deberán respectar os máximos edificables establecidos polo planeamento aplicable e as ordenanzas de edificación para cada parcela.
-Deberá realizar ao seu cargo a urbanización interior das parcelas conforme as condicións exixidas no planeamento.
-Deberá suxeitar as vivendas que nas ditas parcelas se constrúan a calquera dos réximes de protección autonómica.
-Deberá solicitar a declaración provisional para o devandito réxime de vivendas de protección autonómica no prazo de dous meses desde a concesión da licenza de edificación.
-Que o incumprimento de calquera destas condicións, ou doutra que así se indique na escritura, implicará a resolución do contrato e significará aceptar a venda das parcelas de procedencia polo prezo sinalado na letra I.A.a.
k) A materialización e concreción da edificabilidade da permuta farase efectiva, en escritura pública de execución da permuta, a partir da aprobación definitiva do estudo de detalle en que radique a parcela correspondente. Nesta escritura, farase constar as condicións e requisitos recollidos na escritura de constitución da permuta.
l) Os honorarios notariais e rexistrais da escrituras de compravenda e permuta de edificabilidade serán por conta do IGVS.
No caso das escrituras de concreción da permuta, os gastos notariais e rexistrais serán por conta do adquirente.
m) O prazo para presentar as ofertas de venda e permuta rematará o día 8 de xaneiro de 2008.
A partir desta data deberá iniciarse o expediente expropiatorio de bens e dereitos incluídos nas etapas 3ª (fase B), 4ª, 5ª e 6ª.
n) As ofertas deberán presentarse nas oficinas de Xestur situadas na praza Maruja Mallo nº 1-1º, de Vigo ata as 14.00 horas do día 8 de xaneiro de 2008.
ñ) A documentación que hai que presentar para os efectos de venda ou permuta será o correspondente título de propiedade xunto con:
No caso de que a parcela estea inscrita no Rexistro da Propiedade:
-Documento xustificativo da titularidade da parcela.
-Certificación rexistral de dominio e cargas.
-Referencia catastral e certificación descritiva e gráfica.
No caso de que a parcela non estea inscrita no Rexistro da Propiedade:
-Documento xustificativo da titularidade da parcela.
-Referencia catastral e certificación descritiva e gráfica coincidente en canto á titularidade, superficie e lindeiros coa documentación xustificativa da titularidade da parcela (non se admitirán modelos de solicitude de cambio de datos catastrais (901, etc.), así como recursos interpostos ante a Dirección Xeral do Catastro que non estean resoltos definitivamente polo catastro, reflectindo a coincidencia co documento xustificativo da titularidade nos aspectos sinalados anteriormente.
-Nota simple informativa do Rexistro da Propiedade.
II) Criterios para seguir no caso de inicio de expediente expropiatorio:
Os terreos incluídos no ámbito da actuación valoraranse no proxecto de expropiación a 100,55 euros/m2, incluíndo o 5% do premio de afección.
Santiago de Compostela, 15 de outubro de 2007.
Daniel Pino Vicente
Director xeral do Instituto Galego
da Vivenda e Solo